Document ID: 31995R0656

Komisjoni määrus (EÜ) nr 656/95,
28. märts 1995,
millega muudetakse oliiviõli ja oliivijääkidest saadud õli karakteristikuid ning nendega seotud analüüsimeetodeid käsitlevat nõukogu määrust (EMÜ) nr 2568/91 ning tariifi- ja statistikanomenklatuuri ning ühist tollitariifistikku käsitlevat nõukogu määrust (EMÜ) nr 2658/87
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse õli- ja rasvaturu ühist korraldust käsitlevat nõukogu 22. septembri 1966. aasta määrust nr 136/66/EMÜ [1] (viimati muudetud määrusega (EÜ) nr 3179/93 [2]), eeskätt selle artiklit 35a,
võttes arvesse tariifi- ja statistikanomenklatuuri ning ühist tollitariifistikku käsitlevat nõukogu 23. juuli 1987. aasta määrust (EMÜ) nr 2658/87 [3] (viimati muudetud komisjoni määrusega (EÜ) nr 3330/94) [4], eeskätt selle artiklit 9,
ning arvestades, et:
komisjoni määruses (EMÜ) nr 2568/91, [5] mida on viimati muudetud määrusega (EÜ) nr 2632/94, [6] on määratletud oliiviõli ja oliivijääkidest saadud õli karakteristikud ning nendega seotud analüüsimeetodid; määrusega (EMÜ) nr 2568/91 on ka muudetud määruse (EMÜ) nr 2658/87 I lisas esitatud koondnomenklatuuri 15. peatüki lisamärkusi 2, 3 ja 4;
seoses teadusliku uurimistöö edusammudega tuleb määruses (EMÜ) nr 2568/91 määratletud oliiviõli karakteristikuid muuta, selleks et paremini tagada turustatavate toodete kvaliteeti, samuti tuleb määratleda asjakohased analüüsimeetodid;
kogemused näitavad, et on vaja trilinoleiini määramismeetodite teatavat kohandamist; selleks et jätkata ühtlustamist Rahvusvahelise Oliiviõli Nõukogu poolt kehtestatud rahvusvaheliste standarditega, tuleb kohandada ka mõningaid oliiviõli ja oliivijääkidest saadud õli karakteristikute piirmäärasid;
eespool mainitud oliiviõli karakteristikute muutmine nõuab koondnomenklatuuri 15. peatüki lisamärkuste 2, 3 ja 4 muutmist;
uute standarditega kohanemiseks ja vajalike rakendusmeetmete võtmiseks on tarvis aega ning selleks, et vältida häireid kaubanduses, tuleb käesoleva määruse jõustumine ligikaudu kaheks kuuks edasi lükata ning sätestada enne käesoleva määruse jõustumist pakendatud õli müük teatava tähtaja jooksul;
seega tuleb muuta määrusi (EMÜ) nr 2658/87 ja (EMÜ) nr 2568/91, mille XIV lisaga on muudetud kõnesolevaid lisamärkusi;
käesolevas määruses ettenähtud meetmed on kooskõlas õli- ja rasvaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 2568/91 muudetakse järgmiselt.
1. Artiklisse 2 lisatakse järgmine taane:
"- stigmastadieenide määramise korral meetod, mis on määratletud XVII lisas."
2. Lisasid muudetakse kooskõlas käesoleva määruse I lisaga.
Artikkel 2
Määruse (EMÜ) nr 2658/87 I lisas esitatud koondnomenklatuuri 15. peatüki lisamärkused 2, 3 ja 4 asendatakse käesoleva määruse II lisa tekstiga.
Artikkel 3
Käesolev määrus jõustub 60. päeval pärast selle avaldamist Euroopa Ühenduste Teatajas.
Käesolevat määrust ei kohaldata oliiviõli ja oliivijääkidest saadud õli suhtes, mis on pakendatud enne selle jõustumiskuupäeva ja turustatud 10. kuu lõpuks pärast seda kuupäeva.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. märts 1995

Labels: 3
17
16